**Manus – Introduksjonsvideo om aktivitetsplikta**

Hei! Eg heiter Tone Gjul Gardsjord og jobbar som seniorrådgjevar hos Statsforvaltaren i Vestland. Denne filmen er ein introduksjon til ein serie korte informasjonsvideoar som vil bli publisert i haust, der vi snakkar om aktivitetsplikta i den nye opplæringslova.

Og eg heiter Therese Johnsen Klyve, og som Tone jobbar eg også som seniorrådgjevar hos Statsforvaltaren i Vestland.

Stortinget har vedtatt ny opplæringslov som heilt nyleg, frå 1. august 2024, trådde i kraft. Det passar derfor godt med ein gjennomgang av aktivitetsplikta i den nye opplæringslova no, slik at de får oversikt over kva som er nytt og kva som blir vidareført frå det gamle regelverket. Den største endringa er kanskje at det no er kapittel 12 i opplæringslova , og ikkje 9A, som regulerer elevane sin rett til eit trygt og godt skulemiljø.

Vi ser for oss at desse filmsnuttane kan passe for alle som jobbar i skulen, og for andre fagpersonar som har ansvar for å bidra til at barn og unge har det trygt og godt på skulen.

Før vi går inn i sjølve tematikken, skal vi raskt gi dykk ei oversikt over det vi skal gå igjennom i dag.

Det første vi vil presentere, er kva tema videoane tar for seg, slik at de kan planlegge korleis de ønskjer å bruke desse. Deretter skal vi seie noko om bakgrunnen for lovverket om eit trygt og godt skolemiljø, før vi ser nærmare på vår, altså Statsforvaltaren si rolle i arbeidet med skulemiljøsaker.

I løpet av hausten vil vi legge ut fire korte rettleiingsvideoar som skal ta for seg delar av både kapittel 10 og 12 i den nye opplæringslova. Videoane skal gi ei enkel innføring i desse kapitla, og vi håper dette kan bidra til auka forståing for regelverket, og sikre ein meir likeverdig praksis ute i skulane. Tanken vår er at filmsnuttane skal vere lette å bruke, til dømes i utviklingstid, som grunnlag for vidare refleksjon i kollegiet. Videoane kan brukast saman, eller kvar for seg.

I tillegg til denne introduksjonsvideoen vil det altså kome fire rettleiingsvideoar. Den første av desse vil handle om aktivitetsplikta i den nye opplæringslova.

Fordi vurdering av barnet sitt beste og barnet si rett til å bli høyrd flyttast inn i eit eige kapittel i den nye opplæringslova, vil det vere ein eigen filmsnutt om dette temaet. Det vil også kome ein filmsnutt der vi ser nærmare på plikta til å undersøke, i tillegg til ein eigen video om plikta til å setje inn tiltak.

Alle videoane vil leggjast ut på Statsforvaltaren sine heimesider i løpet av hausten, og vil vere tilgjengelege gjennom heile skuleåret 2024/25. På heimesida der de finn desse videoane, vil vi også legge ut lenker til relevante ressursar på Utdanningsdirektoratet sine sider, i tillegg til at manus frå presentasjonane bli gjort tilgjengelege.

Eit blikk på bakgrunnen for lovverket om elevane si rett til eit trygt og godt skulemiljø seier noko om kva som er hensikta med lovverket, i tillegg til at det forklarar kvifor det er viktig å vidareføre så store delar av det.

Formålet med den nye opplæringslova er å gjere ho meir tilgjengeleg, tydeleg og forståeleg, samtidig som ho også er betre tilpassa samfunnet vårt, og kvardagen i opplæringssektoren.

Dersom vi går over til sjølve aktivitetsplikta, er formålet å sikre at skulane handlar raskt og riktig når ein elev ikkje har det trygt og godt på skulen.

Då aktivitetsplikta blei innført i 2017 blei det gjort eit stort implementeringsarbeid i sektoren, og då kan det vere godt å vite at det ikkje er store endringar på dette feltet i den nye opplæringslova. Aktivitetsplikta vidareførast altså med nokre språklege og strukturelle justeringar.

Etter lovendringa i 2017 har det blitt gjennomført fleire evalueringar, og desse viser mellom anna at talet på elevsaker som blir følgt opp systematisk i skulen, har auka i etterkant av innføringa av aktivitetsplikta. Evalueringane viser også at skulane i all hovudsak tar raskare tak i situasjonar med mistanke om at elevar ikkje har det trygt og godt på skulen enn tidlegare. Vi ser altså sjeldnare at skulene ser situasjonane an, i håp om at det går over av seg sjølv. Dette viser at lovverket i mange saker fungerer etter intensjonen, og dette er noko av grunnen til at lovverket blir vidareført utan store endringar.

Dei aller fleste elevane trivst på skulen i dag, og lovverket om elevane sin rett til eit trygt og godt skulemiljø er godt implementert i skulane. Evaluering viser også, som Tone sa, at skulane tar raskare tak i sakene i dag enn tidlegare. Til tross for dette er talet på elevar som opplever mobbing og utanforskap stadig høgt. Det er altså framleis behov for eit lovverk som sikrar god oppfølging av elevar som ikkje opplever å ha det trygt og godt på skulen.

I arbeidet med å følge opp desse elevane, har som kjent skulen ei dokumentasjonsplikt. Dokumentasjonsplikta skal sikre rettstryggleiken til elevane, og vi vil understreke at det sentrale er å dokumentere det skulen faktisk gjer for å oppfylle aktivitetsplikta.

Lovverket gir elevar og føresette moglegheit til å melde skulemiljøsaker til Statsforvaltaren. Dette kallar vi handhevingsordninga. Denne skal sikre at elevar og føresette kan få saka si vurdert av andre enn skulen sjølv. Tanken er at dette skal fungere som eit sikringsnett som skal fange opp sakene skulen sjølv ikkje klarer å løyse raskt og rett.

I forlenginga av dette, skal vi sjå litt nærmare på Statsforvaltaren si rolle.

Handhevingsordninga, er altså ei rettsleg overprøving av om skulen har oppfylt aktivitetsplikta. Fram til no har vi vurdert alle delpliktane som inngår i skulane si aktivitetsplikt, men med ny opplæringslov blir det ei endring her.

Frå og med 1. august, skal vi berre vurdere skolen sin tiltaksplikt når vi får saker til oss. Vi skal altså berre vurdere om skulen har oppfylt plikta til å rette opp situasjonen med egna tiltak. Årsaka til denne endringa er at hovudmålet med handhevingsordninga er å hjelpe elevane i den situasjonen dei er i, og ikkje å kontrollere om skulen har etterlevd regelverket.

Kunnskapsdepartementet meiner at ei avgrensing av delpliktene Statsforvaltaren skal vurdere, kan bidra til at saksbehandlingstida hos oss blir korta ned, og at fleire elevar får hjelp raskare.

Sjølv om vi berre skal vurdere tiltaksplikta vil det som oftast vere nødvendig å sjå på skulen sine undersøkingar også, for å kunne vurdere om tiltaka som er satt inn er egna. Dersom skulen ikkje har gjort gode nok undersøkingar er det stor risiko for at tiltaka ikkje er egna eller godt nok tilpassa den konkrete situasjonen.

Dersom Statsforvaltaren kjem til at skulen ikkje har oppfylt tiltaksplikta (eller kravet til å lage ein skriftleg plan), skal vi som hovudregel pålegge kommunen eller fylkeskommunen å rette forholdet. Det inneber at kommunen og fylkeskommunen sjølv må finne egna tiltak som kan gi eleven eit trygt og godt skulemiljø. I forarbeida til loven går det fram at Kunnskapsdepartementet tenker at nærheit til eleven og saka er viktig for å finne gode løysingar.

Vi vil minne om at sjølv om vi berre skal vurdere tiltaksplikta i enkeltsakene som kjem til oss, så vil heile aktivitetsplikta og alle delpliktene kunne vurderast dersom Statsforvaltaren gjennomfører tilsyn.

Til slutt vil vi også legge til at, som før, så er Utdanningsdirektoratet klageinstans for dei vedtaka vi fattar gjennom handhevingsordninga.

Sjølv om Statsforvaltaren no altså berre skal vurdere tiltaksplikta, så har skulane framleis den same aktivitetsplikta. Skulane skal altså sikre elevane eit trygt og godt skulemiljø gjennom å følgje med og fange opp, gripe inn, melde frå, undersøke og setje inn tiltak. Dette finn de i kapittel 12 i den nye opplæringslova, og dette vil vi snakke meir om i dei andre rettleiingsvideoane vi skal publisere i haust.

Da har vi kome til slutten av denne presentasjonen. Heilt avslutningsvis vil vi minne om at det er mogleg å ta kontakt med oss via våre nettsider eller på vår kontakttelefon som er open måndagar frå tolv til to, og andre kvardagar frå ti til to. Telefonnummeret dit er 90915045.

Vi håper de vil bruke dei andre filmane når dei kjem, og at dei kan vere til nytte for dykk.